Bybelskool » Wat is die nagmaal? – Openbaring 19:6-9
Ek het toe iets gehoor soos die geluid van ’n baie groot skare, soos die gedruis van baie waterstrome en soos die gerammel van swaar donderweer. Hulle het aanhou uitroep: “Halleluja! Die Here heers as koning, ons God, die Almagtige, laat ons juig en jubel en aan Hom eer betoon, want die tyd het aangebreek vir die bruilof van die Lam, en sy bruid het haarself daarop voorberei. Sy is toegelaat om fyn, helder skoon linne aan te trek.” Die fyn linneklere is die regverdige dade van hulle wat aan God toegewy is. Die engel het toe vir my gesê: “Skryf: Geseënd is hulle wat na die bruilofsfees van die Lam uitgenooi is.” Hy sê toe ook aan my: “Die woorde wat van God af kom, is betroubaar.” (NLV)
Openbaring 19 handel oor drie sake: die jubellied van die hemelse skare oor die verwoesting van alle aardse magte; die bruilofsfees van die Lam van God met sy bruid, die kerk; die oordeel oor die Antichris en die valse profeet.
Die bruid, die kerk, word toegelaat om haar gereed te maak vir die bruilof met wit klere as simbool van die regverdige dade van die heiliges. Interessant, die bruilofsgaste is dieselfde geloofsgemeenskap as die bruid van die Lam. Gelowiges is dus beide die bruid asook die genooide gaste. Die punt is dat die geloofsgemeenskap van die kerk met die Here Jesus sy toppunt bereik. Die twee metafore dui die intimiteit en die eer van hierdie gemeenskap aan.
1. Jesus het gesê dat Hy saam met ons sal aansit by die “pasga” (nagmaal) in die koninkryk van God (Luk 22:16). Dit word hier beskryf as die “bruilofsfees” van die Lam. Wat beteken hierdie belofte vir jou?
2. Deel van die opgewondenheid oor hierdie bruilofsfees is dat ons voorberei word deur ons toewyding aan die Here Jesus. Hoe help die gedeelte jou om te volhard in goed doen?
3. Lees die verse later vandag weer om jou te opgewonde te maak oor die voorreg wat vir ons wag in die hemel as die bruid van die Lam.
4. Jy kan later vanaand die gedeelte weer lees in die konteks van Openbaring 19 sowel as my bydrae daaroor: Openbaring 19 – Gelowiges jubel oor die bruilofsfees van die Lam en God se regverdige oordeel en uitwissing van die Bose.